Franziska-saak: Selfoon-aanklag teruggetrekFranziska Blöchliger ŉ Aanklag van die besit van gesteelde goedere, wat verband hou met ŉ Apple iPhone wat verlede jaar tydens die moord en roof van die Kaapstadse tiener Franziska Blöchliger gesteel is, is Vrydag voorlopig teen Jonathan Jonas teruggetrek. Jonas, wat deur Laetitia September verteenwoordig is, het skuld op die aanklag teen hom ontken. Sy verhoor sou vandag voor landdros Wezile Rixana begin het. Craig Esterhuyse, die staatsaanklaer, het egter nie gevra dat Jonas op die aanklag teen hom pleit nie, maar het eerder aan die hof gesê hy het opdrag van die Wes-Kaapse direkteur vir openbare vervolging (DOV) ontvang om die aanklag terug te trek. Die dossier is aan die DOV gestuur om te besluit of die staat met die aanklag moet voortgaan en of dit in die distrikshof of die streekshof aangehoor moet word. Volgens Esterhuyse het die DOV se adv. Lehnro Badenhorst besluit daar is in dié stadium nie genoeg bewyse teen Jonas om ŉ skuldigbevinding te verseker nie en het daarom opdrag gegee dat die aanklag voorlopig teruggetrek word. Die aanklag kan in ŉ latere stadium weer aanhangig gemaak word indien die staat genoeg bewyse bekom om voort te gaan. Die landdros het aan Jonas gesê hy is vry om te gaan, maar het hom gewaarsku hy kan in die toekoms weer terug in die beskuldigdebank wees op dieselfde aanklagte. Jerome Moses (25) en Daniel Easter (33) is verlede maand tot ŉ boete van R5 000 of 12 maande tronkstraf, wat in geheel vir vyf jaar opgeskort is, gevonnis vir die besit van gesteelde goedere wat met Blöchliger se selfoon verband hou. Hulle het skuld op die aanklag erken. Landdros Sylvia Mandla het saam met die verdediging se prokureurs gestem dat die saak nie tronkstraf regverdig nie. ŉ Vierde verdagte, wie se naam nie genoem mag word voordat sy verhoor in die hooggeregshof begin nie, staan tereg op aanklagte van moord, verkragting en verswarende roof in verband met die tienermeisie se moord. Franziska se liggaam is in Maart verlede jaar in die Tokai-woud in Kaapstad gevind nadat sy gaan draf en nie teruggekeer het nie. ŉ Nadoodse ondersoek het getoon sy is verkrag. Sand is in haar keel gevind en daar was wurgmerke aan haar nek. Sy het glo versmoor toe haar gesig in die grond gedruk is. Lees alle vorige berigte oor die Tokai-moord op Maroela Media.